Kansai

Ol Kansai (japones: 関西), cognossud manc comunement anca tant'mè Kinki (近畿地方, Kinki-chihō), a l'è vuna dei vot rejon dol Japon e'l se trœva ind el toc sud de l'isola plussee importanta del Paes, l'isola Honshū. In de l'era Edo, el se ciamava Kamigata (上方, leteralment "Direzion de sora").

 Jeografia 
La rejon del Kansai a l'è ol center de cultura e'l cœr storeg dol Japon. El ciapa dentr el 11% dol teritori del Paes e, ind el 2010, i ge viveva poc manc de 23 milion de aneme. La pianura de Osaka, cont i citaa de Osaka e de Kyoto la rapresenta el center de la rejon. De qì el teritori del Kansai el se slargiss ind el Mar de Seto fin de Kobe e Himeji. A est el ciapa dentr el Lac Biwa, el plussee grand dol Japon, e a nord la rejon a l'è bagnada del Mar del Japon. A sud la penisola de Kii l'è bagnada del Ocean Pacifeg e a est i Monts Ibuki e la Baia de Ise i spartissen el Kansai de la rejon de Chubu. 
miniatura|Mapa del Kansai spartida ind i prefeture qe'l fan su

 Mangiar 
El Kansai, soratœts Osaka, a l'è famos per el so mangiar e, anca grazia a dei piats vegnuds famos in tut el Japon e ind dei oltr toc del mond tant'mè i takoyaki, i okonomiyaki, i udon kitsune e i kushikatsu, el g'è un dir popolar insœ i usar de la jent del Kansai: "I abitants de Kyoto i se rovina adree a spender per el vestir-s, qei de Osaka i se rovina adree a spender per el mangiar". (京の着倒れ、大阪の食い倒れ Kyō no Kidaore, Ōsaka no Kuidaore).

In Kansai al se produss el 45% de tut el sakè (alcoleg tipeg japones) del japon e l'è vun dei sit indœ al se produss plusee de carna de bœf, drœvada fiss ind i mangiar local q'i inn de solit plussee dolz, a'l contrari dei oltre bande orientale del Paes.
miniatura|Un baslœl de kitsune udon

 Dialet 
El dialet del Kansai, diferent dol japones de Tokyo per gramatega, pronunça e per vocabolari, a l'è vun dei plussee parlads e piaxuds in Japon grazia anca a'l so slargid doperar-n in de la television, ind i canzon e ind oltr contegnuds popolar. El g'ha anca influenzad la parlada standard de la lengua japonesa, tant qe un quai mot, in principi domà stretament dialetal comè "めっちゃ" (meccha, assee) e "おおきに" (ookini, delpag) inn doperad in manera informala anca fœra del Kansai inscambi e insema dei mots japones standard "とても" (totemo, assee) e "ありがとう" (arigatō, delpag).

 Riferiments 

 Oltr projets 

Categoria:Giapon